*Վիքիպեդիայում կան հոդվածներ Ավետիսյան ազգանունով այլ մարդկանց մասին։*

**Թամարա Կոնստանտինի Ավետիսյան** (ապրիլի 18, 1918(1918-04-18), Տաշքենդ, Թուրքեստան, ՌԽՖՍՀ - հունիսի 14, 2012(2012-06-14), Կիև, Ուկրաինա), հայազգի խորհրդային և ուկրաինական երգչուհի, Ուկրաինայի Ազգային ֆիլհարմոնիայի մենակատարուհի (1947-1987 թթ.)։ Աշխարհի ժողովուրդների երգերի հայտնի կատարող, Ուկրաինայի վաստակավոր արտիստուհի (2008 թ.), հրեական մշակույթի վաստակավոր գործիչ, Հայաստանի Հանրապետության Արվեստների ակադեմիայի պատվավոր ակադեմիկոս։ Նրան անվանել են ուկրաինական Թամար թագուհի։

Կենսագրություն
--------------

Թամարա Ավետիսյանը ծնվել է Ուզբեկստանի Տաշքենդ քաղաքում` հայկական ընտանիքում։ Նրանց ընտանիքը ծագումով Արցախից էր, մայրը` ծնունդով Հադրութից։ Դպրոցն ավարտելուց հետո Թամարան սովորել է Տաշքենդի և Մոսկվայի կոնսերվատորիաներում, ինչպես նաև Մոսկվայի հիդրոմելիորացիայի և ավտոճանապարհային ինստիտուտներում։ Մոսկվայի կոնսերվատորիայում ընտրել է ժողովրդական երգի ժանրը և հաջողությամբ հյուրախաղերով հանդես եկել, որպես Համամիութենական համերգային միավորման երգչուհի։

1947 թվականին տեղափոխվել է Կիև և հանդես եկել Ուկրաինայի Ազգային ֆիլհարմոնիայի բեմում։ Այնտեղ նա աշխատել է մինչև 1987 թվականը։ Իր ստեղծագործական կյանքի ընթացքում կատարել է բազմաթիվ ազգագրական երգեր` աշխարհի ժողովուրդների ավելի քան 60 լեզուներով։ Անցնելով թոշակի, շուրջ տաս տարի ղեկավարել է գեղարվեստական ինքնագործունեությունը, որից հետո զբաղվել է լրագրությամբ։ Տպագրվել է «Վերածնունդ» և «Ուկրաինական թատրոն» ամսագրերում։ 1998 թվականին, Կիևում լույս է տեսել նրա «Անմոռանալին» գիրքը։ 2007 թվականին «Ուկրաինայի հայերի միություն» հասարակական կազմակերպության հովանավորչությամբ լույս է տեսել նրա երկրորդ` «Իմ ճակատագիրը երգն է» գիրքը։ Թամարա Ավետիսյանն ակտիվ մասնակցություն է ունեցել Ուկրաինայում հայկական մշակույթը զարգացնելու գործում։ Այդպիսի միջոցառումներից էր հայկական ժողովրդական ստեղծագործությունների «Իմ Հայաստան» համաուկրաինական փառատոնը, որի շրջանակներում նա տաղանդավոր երեխաներ էր ընտրում` Կիևի գալա-համերգին մասնակցելու համար։

2008 թվականին Ուկրաինայի նախագահի ցուցումով Թամարա Ավետիսյանին շնորհվել է «Ուկրաինայի վաստակավոր արտիստ» կոչումը։ Այդ առիթով, իր հարցազրույցներից մեկում նա նշել է, որ վաստակավոր արտիստի կոչում ստանալը նա ընկալում է ոչ թե որպես անձնական իրադարձություն, այլ որպես հայուհի, ում ստեղծագործությունը գնահատվել է Ուկրաինայի կողմից։

Թամարա Ավետիսյանը մահացել է Կիևում, 2012 թվականի հունիսի 14-ին` 94 տարեկանում։

Ծանոթագրություններ
------------------

1. 1 2  "Тамара Константиновна Аветисян". Биография. Արխիվացված from the original on 2012 թ․ հոկտեմբերի 8. Retrieved 2012 թ․ հունիսի 14.
2. ↑  "Скончалась народная артистка Украины Тамара Аветисян". PanARMENIAN. 2012 թ․ հունիսի 14. Արխիվացված from the original on 2012 թ․ հոկտեմբերի 8. Retrieved 2012 թ․ հունիսի 14.
3. ↑  "УКАЗ ПРЕЗИДЕНТА УКРАЇНИ № 726/2008". Сайт президента Украины. 2012 թ․ հունիսի 14. Արխիվացված from the original on 2012 թ․ հոկտեմբերի 8. Retrieved 2012 թ․ հունիսի 14.
4. 1 2  "Творческий вечер заслуженной артистки Украины Тамары Аветисян". Представительство Россотрудничества в Украине. 2012 թ․ ապրիլի 12. Արխիվացված է the original 2012 թ․ հոկտեմբերի 8-ին. Retrieved 2012 թ․ հունիսի 14.
5. 1 2 3  Марат Акопян (2008 թ․ հոկտեմբերի 22). "ТТамара Аветисян: "Я – армянка, чье творчество оценено Украиной"". Аналитика. Արխիվացված from the original on 2012 թ․ հոկտեմբերի 8. Retrieved 2012 թ․ հունիսի 14.